**Ministru kabineta noteikumu projekta**

**„Noteikumi par Sociālo uzņēmumu komisiju”**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 2018.gada 1.aprīlī stāsies spēkā Sociālā uzņēmuma likums (turpmāk – likums), kura mērķis ir veicināt sabiedrības dzīves kvalitātes uzlabošanu un sekmēt sociālās atstumtības riskam pakļauto iedzīvotāju grupu nodarbinātību, radot labvēlīgu sociālās uzņēmējdarbības vidi.  Ministru kabineta noteikumu projekts „Noteikumi par Sociālo uzņēmumu komisiju” (turpmāk – noteikumu projekts) izstrādāts, lai izpildītu likuma 6.panta otrajā daļā noteikto deleģējumu Ministru kabinetam (turpmāk – MK) par Sociālo uzņēmumu komisijas nolikuma apstiprināšanu, ceturtajā daļā noteikto deleģējumu MK attiecībā uz atlīdzības par darbu komisijā tiem komisijas locekļiem, kas nav pilnvarotas amatpersonas, noteikšanu un piektajā daļā noteikto deleģējumu MK noteikt kārtību, kādā izvirza un iekļauj Sociālo uzņēmumu komisijas (turpmāk – komisija) sastāvā biedrību un nodibinājumu pārstāvjus. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar likumā noteikto Labklājības ministrija ir atbildīga par sociālās uzņēmējdarbības veicināšanu un attīstību.  Sociālais uzņēmums ir sabiedrība ar ierobežotu atbildību, kurai likumā noteiktajā kārtībā piešķirts sociālā uzņēmuma statuss un kura veic labvēlīgu sociālo ietekmi radošu saimniecisko darbību (piemēram, sociālo pakalpojumu sniegšana, iekļaujošas pilsoniskas sabiedrības veidošana, izglītības veicināšana, atbalsts zinātnei, vides aizsardzība un saglabāšana, dzīvnieku aizsardzība vai kultūras daudzveidības nodrošināšana).  Sociālā uzņēmuma statusa piešķiršanai likumā noteikti kritēriji un lēmumu par sociālā uzņēmuma statusu piešķiršanu pieņem Labklājības ministrija.  Atbilstoši likuma 6.panta pirmajai daļai, lai izvērtētu sabiedrību ar ierobežotu atbildību, kuras iesniegušas iesniegumus sociālā uzņēmuma statusa iegūšanai (turpmāk – pretendenti), atbilstību sociālā uzņēmuma statusam un sociālo uzņēmumu darbību, Labklājības ministrijai ir jāizveido komisija, kā arī jānodrošina tās darbība (jāveic komisijas sekretariāta funkcija).  Atbilstoši likuma 6.panta trešajai daļai komisijas kompetence ir sniegt Labklājības ministrijai motivētu atzinumu par pretendentu atbilstību sociālā uzņēmuma statusam un sociālā uzņēmuma darbības atbilstību likumā noteiktajiem kritērijiem.  Noteikumu projekts paredz noteikt:   1. komisijas sastāvu; 2. biedrību un nodibinājumu pārstāvju izvirzīšanas darbam komisijā (konkursa izsludināšanas kārtību, kandidātu pieteikšanas, atsaukšanas noteikumus un iesniedzamos dokumentus); 3. komisijas darba organizāciju; 4. komisijas lēmumu pieņemšanas noteikumus.   **Komisijas sastāvs:**  Likuma 6.panta otrajā daļā noteikts, ka komisija ir koleģiāla konsultatīva institūcija, kurā vienādā skaitā ietilpst pilnvarotas amatpersonas, kā arī biedrību un nodibinājumu pārstāvji.  Tādējādi noteikumu projekts paredz, ka piecus no tiem pilnvaros šādas tiešās valsts pārvaldes iestādes: Labklājības ministrija, Finanšu ministrija, Ekonomikas ministrija, Vides aizsardzības un reģionālās attīstības ministrija un Kultūras ministrija. Lai nodrošinātu efektīvu komisijas darbu, vienlaikus iepriekš minētās iestādes pilnvaros pilnvaroto komisijas locekļu aizvietotājus, kas piedalīsies komisijas sēdē un būs lemttiesīgi gadījumā, ja komisijas loceklim nebūs iespējams piedalīties attiecīgajā komisijas sēdē.  Komisijā pārējie pieci pārstāvji attiecīgi tiks iekļauti no Latvijas Republikas Uzņēmumu reģistra Biedrību un nodibinājumu reģistrā (turpmāk - Biedrību un nodibinājumu reģistrs) reģistrētajām biedrībām un nodibinājumiem, kas pārstāv sociālās uzņēmējdarbības jomu vai pārzina ar uzņēmējdarbību saistītos jautājumus, atklāta konkursa rezultātā, lai atlasītu labākos biedrību vai nodibinājumu pārstāvjus darbam komisijā. Tādējādi arī noteikumu projektā ir ietverti nosacījumi kandidātu pieteikšanai komisijas locekļa amatam attiecībā uz Biedrību un nodibinājumu reģistrā reģistrētajām biedrībām vai nodibinājumiem, gan attiecībā uz biedrībām un nodibinājumiem, gan pašiem kandidātiem, kam būs tiesības piedalīties konkursā. Ievērojot, ka komisija ir koleģiāla konsultatīva institūcija un komisijas locekļi nepieņems lēmumu par sociālā uzņēmuma statusa piešķiršanu, biedrību un nodibinājumu pārstāvji nav uzskatāmi par valsts amatpersonām. Biedrību un nodibinājumu pārstāvjiem nav paredzēti aizvietotāji, kas tiktu iekļauti komisijā un aizvietotu šos komisijas locekļus prombūtnes laikā.  **Biedrību un nodibinājumu pārstāvju izvirzīšanas darbam komisijā (konkursa izsludināšanas kārtība, kandidātu pieteikšanas un atsaukšanas noteikumi, iesniedzamie dokumenti):**  Noteikumu projekts paredz, ka Labklājības ministrija ne vēlāk kā sešus mēnešus pirms komisijas pilnvaru termiņa beigām oficiālajā izdevumā „Latvijas Vēstnesis” un internetā Labklājības ministrijas tīmekļvietnē izsludinās konkursu uz komisijas locekļa amatu (turpmāk – konkurss).  Attiecīgi kandidātu vērtēšanas kārtību apstiprinās Labklājības ministrija. Paralēli noteikumu projektam tiks izstrādāts Labklājības ministrijas iekšējais normatīvais akts „Biedrību un nodibinājumu pretendentu atlases konkursa uz Sociālo uzņēmumu komisijas locekļa amatu nolikums”. Uz šī normatīvā akta pamata tiks izsludināts konkurss uz komisijas locekļa amata vietu oficiālajā izdevumā „Latvijas Vēstnesis” un internetā Labklājības ministrijas tīmekļvietnē.  Ņemot vērā konkursa rezultātus, tiks sagatavots rīkojuma projekts par komisijas izveidošanu un tās personālsastāvu saskaņā ar likuma 6.panta pirmo un otro daļu, tādējādi pabeidzot komisijas izveidošanu un nodrošinot, ka komisija var uzsākt Sociālā uzņēmuma likumā tai paredzēto uzdevumu izpildi.  Gadījumā, ja konkursa sludinājumā norādītajā termiņā tiks saņemti mazāk par piecu biedrību vai nodibinājumu iesniegumiem, Labklājības ministrija pagarinās pieteikšanās termiņu par 10 darba dienām, publicējot informāciju oficiālajā izdevumā „Latvijas Vēstnesis” un internetā Labklājības ministrijas tīmekļvietnē. Iesniegšanas termiņš var tikt pagarināts vairākkārt līdz dienai, kad Labklājības ministrijā ir saņemti vismaz pieci iesniegumi. Ja tiek izsludināts atkārtots konkurss, iesniegšanas termiņš var tikt pagarināts līdz dienai, kad ir saņemts nepieciešamais iesniegumu skaits.  Noteikumu projekts paredz kritērijus, kādā biedrība vai nodibinājums konkursam var izvirzīt fizisko personu (kandidātu), kā arī biedrībai vai nodibinājumam, piesakot kandidātu, paredz iesniegt komisijai konkrētus dokumentus.  Biedrībai vai nodibinājumam ir tiesības atsaukt izvirzīto komisijas locekli (kurš izvēlēts konkursa kārtībā), rakstveidā paziņojot par to komisijas sekretariātam.  Pirmajā reizē, lai nodrošinātu komisijas darbības uzsākšanu pēc iespējas ātrāk, 2018.gadā sludinājumā pieteikšanās termiņš ir divas nedēļas no konkursa izsludināšanas dienas.  Tas nepieciešams, lai komisija pirmajā reizē varētu sākt savu darbību un paspēt izvērtēt iesniegto sabiedrību ar ierobežotu atbildību iesniegumus sociālā uzņēmuma statusa iegūšanai 2018.gadā. Minētais saistīts arī ar to, ka sociālā uzņēmuma statusa noteikšana nepieciešama, lai atbilstoši Ministru kabineta 2015.gada 11.augusta noteikumiem Nr.467 „Darbības programmas "Izaugsme un nodarbinātība" 9.1.1. specifiskā atbalsta mērķa "Palielināt nelabvēlīgākā situācijā esošu bezdarbnieku iekļaušanos darba tirgū" 9.1.1.3. pasākuma "Atbalsts sociālajai uzņēmējdarbībai" īstenošanas noteikumi” sekmīgi varētu īstenot **ESF projektu Nr. 9.1.1.3/15/I/001 „Atbalsts sociālajai uzņēmējdarbībai”** un nebūtu pārtraukuma noteikumos paredzētā atbalsta sniegšanā pasākuma dalībniekiem.  **Komisijas darba organizācija:**  Komisijas darbs ir atkarīgs no sabiedrību ar ierobežotu atbildību aktivitātes sociālā uzņēmuma statusa iegūšanai, tādējādi pašreiz ir samērā grūti prognozēt komisijas sēžu organizēšanas biežumu, bet, lai nodrošinātu komisijas uzdevumu sniegt Labklājības ministrijai motivētu atzinumu par sociālā uzņēmuma darbības atbilstību likuma kritērijiem, tad noteikumu projekts paredz noteikt, ka komisijas sēdes notiek pēc nepieciešamības. Paredzēts, ka komisijas sēdei jānotiek vismaz vienu reizi ceturksnī un komisijas loceklim, kas nav amatpersona, ir paredzēts maksāt atlīdzību un tās apmēru aprēķināt, ņemot vērā darba stundas tarifa likmi un faktiski nostrādāto komisijas sēžu darba stundu skaitu mēnesī.  **Komisijas sekretariāta darbs:**  Noteikumu projekts paredz, ka komisijas organizatorisko un tehnisko darbu nodrošina komisijas sekretariāts, kurš darbojas Labklājības ministrijā. Tādējādi komisijas sekretariāts vismaz piecas darbdienas pirms komisijas sēdes elektroniski informē komisijas locekļus, norādot sēdes norises vietu un laiku, un nosūta darba kārtību un izskatāmos materiālus, kā arī ievieto informāciju par komisijas sēdi internetā Labklājības ministrijas tīmekļvietnē.  Komisijas sēžu protokolēšana notiks audioierakstā, izmantojot diktofonu, ko nodrošinās komisijas sekretariāts. Audioierakstā jābūt verbāli fiksētiem sēdes dalībniekiem, t.sk. ekspertiem, komisijasbalsojuma rezultātam, lai atbilstoši noteikumu projekta 35.punktam varētu sagatavot rakstisku komisijasatzinumu. Tāpat audioierakstā tiks paredzēts balsojuma rezultāts “PRET” ar komisijas locekļu skaidrojums par tādu balsojumu.  Labklājības ministrija nodrošinās komisijas sēžu protokolu audioierakstu uzskaiti, tā nosūtīšanu komisijas loceklim pēc tā pieprasījuma, kā arī turpmāku audioieraksta saglabāšanu atbilstoši Latvijas Nacionālā arhīva prasībām saskaņā ar Arhīvu likumā un Elektronisko dokumentu likumā noteikto.  Sabiedrības pārstāvjiem informācija tiks sniegta atbilstoši likumam „Informācijas atklātības likums”, tāpēc noteikumu projektā šāda norma nav jāiekļauj.  **Komisijas locekļa, kas nav amatpersona, atlīdzība:**  Likuma 6.panta ceturtā daļa nosaka, ka komisijas locekļi, kas nav pilnvarotas amatpersonas, par darbu komisijā saņem atlīdzību. Atlīdzības apmēru, tai skaitā ceļu izdevumu kompensāciju, noteiks no šiem mērķim pieejamiem valsts budžeta līdzekļiem.  Komisijas loceklim, kas nav pilnvarota amatpersona, atlīdzības apmēru aprēķinās, ņemot vērā darba stundas tarifa likmi un komisijas faktiski nostrādāto sēžu darba stundu skaitu mēnesī.  Komisijas loceklim, kas nav pilnvarota amatpersona, darba stundas tarifa likmes gala apmēru par darbu komisijā noteiks tikai tajā brīdī, kad noteikumu projekta 5.punktā norādītās institūcijas (Labklājības ministrija, Finanšu ministrija, Ekonomikas ministrija, Vides aizsardzības un reģionālās attīstības ministrija un Kultūras ministrija) būs deleģējušas savus pārstāvjus, un varēs salīdzināt ar Valsts un pašvaldību institūciju amatpersonu un darbinieku atlīdzības likumā un uz likuma pamata izdotajiem Ministru kabineta 2010.gada 30.novembra noteikumiem Nr. 1075 „Valsts un pašvaldību institūciju amatu katalogs” (atbilstoši kuriem tiek noteikta konkrēta amata piederība kādai amatu saimei un attiecīgi arī mēnešalgu grupa) un Ministru kabineta 2013.gada 29.janvāra noteikumiem Nr.66 „Noteikumi par valsts un pašvaldību institūciju amatpersonu un darbinieku darba samaksu un tās noteikšanas kārtību” (kuros savukārt noteikts katras mēnešalgu grupas maksimālais apmērs) noteikto atbilstošo amatpersonu darba pienākumiem noteikto mēnešalgu grupu ar maksimālo mēneša darba algu (turpmāk – normatīvie akti).  Darbs komisijā būs jauns šim darbam deleģētā valsts pārvaldē nodarbinātā pienākums, līdz ar to šobrīd nav iespējams noteikt precīzu darbu samaksu par veicamo darbu. Ņemot vērā darbam komisijā deleģēto amatpersonu amatu klasifikāciju un pielīdzinot šo konkrēto amatu vidējo darba samaksas apmēru un no tā aprēķināto stundas likmi būtu iespējams noteikt līdzvērtīgu darba samaksas apmēru arī tiem komisijas locekļiem, kuri nav pilnvarotas amatpersonas, un tādējādi nodrošināt efektīvu valsts budžeta līdzekļu izlietošanu.  Tāpat komisijas loceklim, kas nav pilnvarota amatpersona, kompensēs ceļa izdevumus ne vairāk par 20 *euro* mēnesī. Katru mēnesi komisijas loceklis, kas nav pilnvarota amatpersona, iesniegs Labklājības ministrijā transporta (sabiedriskā transporta braukšanas biļetes vai degvielas izdevumus apliecinošus dokumentus) izdevumus apliecinošus dokumentus. Minētā atlīdzība tiks izmaksāta vienu reizi mēnesī, ja komisijas sēde attiecīgajā mēnesī ir notikusi.  **Komisijas lēmumu pieņemšana:**  Noteikumu projekts paredz, ka komisija, pamatojoties uz pretendentu un reģistrētā sociālā uzņēmumu iesniegto informāciju, sagatavo un sniedz atzinumu par pretendenta atbilstību sociālā uzņēmuma statusam vai reģistrētā sociālā uzņēmuma darbības atbilstību Sociālā uzņēmuma likumā noteiktajiem kritērijiem, kuru noformē rakstiski atzinuma formā. Komisija sniedz motivētu atzinumu un Sociālā uzņēmuma likuma 5.panta pirmajā daļā minēto kritēriju izvērtējumu attiecībā uz pretendentu vai sociālo uzņēmumu.  Tā kā komisijas sastāvā ir valsts amatpersonas un biedrību un nodibinājumu pārstāvji, tad komisijas sēdēs notiks balsojums (lēmums) par atbalstu pretendenta atbilstībai sociālā uzņēmuma statusam. Tāpēc noteikumu projektā ir noteikta komisijas lēmuma pieņemšana, kas tiks fiksēta audioierakstā.  Saskaņā ar noteikumu projektu komisija ir lemttiesīga, ja tās sēdē piedalās vairāk nekā puse no lemttiesīgajiem komisijas locekļiem. Ja nepieciešams, sēdē izskatāmā jautājuma izlemšanai var uzaicināt attiecīgās jomas speciālistus. Uzaicinātajiem speciālistiem nav balsstiesību komisijas lēmumu pieņemšanā.  Vienlaikus tiek paredzēta kārtība, kādā komisijas loceklis, kurš ir konstatējis, ka tā dalība lēmuma pieņemšanā ir pretrunā ar likumu „Par interešu konflikta novēršanu valsts amatpersonu darbībā” vai ētikas normām, tiek atstādināts no komisijas darba.  Komisijas sekretariāts rakstiski noformēs komisijas nolēmumu kā atzinumu un ne vēlāk kā desmit darba dienas pēc nolēmuma pieņemšanas atzinumu iesniegs Labklājības ministrijā.  Noteikumu projekts stāsies spēkā ar 2018.gada 1.aprīli. |
| 3. | Projekta izstrādē iesaistītās institūcijas | Labklājības ministrija. |
| 4. | Cita informācija | Komisijai ir noteikti vērtēšanas kritēriji sociālā uzņēmuma statusa piešķiršanai vai atteikšanai saskaņā ar Sociālā uzņēmuma likuma 5.pantu un paralēli ir izstrādāts Ministru kabineta noteikumu projekts „Noteikumi par sociālās atstumtības riskam pakļauto iedzīvotāju grupām un Sociālā uzņēmuma statusa piešķiršanas, reģistrēšanas un uzraudzības kārtība” (izsludināts VSS 2017.gada 14.decembrī, VSS-1289), pamatojoties uz Sociālā uzņēmuma likuma 10.panta trešās daļas 1.punktu, kas paredzēs Sociālā uzņēmuma uzraudzības kārtību, darbības rādītājus un to izvērtēšanas kritērijus. Šis risinājums nodrošinās vienotu metodoloģiju komisijas darbā. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tiešās pārvaldes iestādes un Biedrību un nodibinājumu reģistrā reģistrētās biedrības un nodibinājumi, sabiedrības ar ierobežotu atbildību, kas vēlas iegūt vai kurām piešķirts sociālā uzņēmuma statuss.  Saskaņā ar Uzņēmuma reģistra publicētiem atvērtiem datiem Biedrību un nodibinājumu reģistrā ir reģistrētas 22 000 biedrības un nodibinājumi, kas darbojas sociālā jomā un varētu pieteikt savus kandidātus konkursam uz komisijas locekļa amata vietu. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskais regulējums ietekmē Labklājības ministrijas administratīvo slogu saistībā ar komisijas sēžu organizēšanas procesu. |
| 3. | Administratīvo izmaksu monetārs novērtējums | Ievērojot, ka administratīvais slogs būs atkarīgs no komisijas sēžu skaita, kā arī izskatāmo jautājumu daudzuma, šobrīd nav iespējams precīzi aprēķināt ar komisijas darba organizēšanu saistītās izmaksas saskaņā ar Ministru kabineta 2009.gada 15.decembra instrukcijā Nr.19 „Tiesību akta projekta sākotnējās ietekmes izvērtēšanas kārtība” 24.punktā noteikto metodiku. |
| 4. | Cita informācija | Nav. |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2018.gads | | Turpmākie trīs gadi (*euro*) | | | | |
| 2019 | | 2020 | | 2021 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2019. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020. gadam | izmaiņas, salīdzinot ar vidēja termiņa budžeta ietvaru 2020. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 13 000 | 0 | 13 000 | 0 | 13 000 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 13 000 | 0 | 13 000 | 0 | 13 000 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 13 000 | 0 | 13 000 | 0 | 13 000 | 0 | 0 |
| 2.1. valsts pamatbudžets | 13 000 | 0 | 13 000 | 0 | 13 000 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | x | 0 | x | 0 | x | 0 | 0 |
| 5. Precizēta finansiālā ietekme | x | 0 | x | 0 | x | 0 | 0 |
| 5.1. valsts pamatbudžets | x | 0 | x | 0 | x | 0 | 0 |
| 5.2. speciālais budžets | x | 0 | x | 0 | x | 0 | 0 |
| 5.3. pašvaldību budžets | x | 0 | x | 0 | x | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Saskaņā ar likumprojekta “Sociālā uzņēmuma likums” anotāciju ikgadēji sākot no 2018.gada bija plānots nepieciešamais finansējums komisijas darbībai un tika noteikta vienas darba stundas vienība 16 *euro* apmērā, darba devēja sociālās apdrošināšanas obligātās iemaksas 23,59% apmērā, ceļu izdevumu kompensācija vienam komisijas loceklim – 20 *euro* apmērā un kopējais finansējums 13 065 *euro* apmērā.  Atbilstoši Ministru kabineta 12.09.2017. sēdes protokollēmuma Nr.45 53.§ 9.punktam atbalstīti priekšlikumi papildu finansējumam Labklājības ministrijas prioritārajam pasākumam „Sociālās uzņēmējdarbības veicināšana” finansēšanai ik gadu 13 000 *euro* apmērā.  Finansējums 13 000 *euro* apmērā iekļauts likumā „Par valsts budžetu 2018.gadam” un likumā „Par vidēja termiņa budžeta ietvaru 2018., 2019. un 2020.gadam” Labklājības ministrijas pamatbudžeta apakšprogrammā 97.01.00 “Labklājības nozares vadība un politikas plānošana”.  Tā kā atlīdzības apmēru, tai skaitā ceļu izdevumu kompensāciju, nosaka no šiem mērķim pieejamiem valsts budžeta līdzekļiem un proporcionāli plānotajam komisiju sēžu darba stundu skaitam mēnesī, un nevar konkrēti noteikt komisijas sēžu faktiski nostrādāto darba stundu skaitu mēnesī, tad piecu komisijas locekļu aprēķinātā mēneša atlīdzība katru mēnesi var mainīties.  **Provizorisks aprēķins, kas var tikt mainīts:**  Saskaņā ar normatīvajiem aktiem atbilstošo amatpersonu darba pienākumiem noteiktā 12.mēnešalgu grupa ar maksimālo mēneša darba algu – 1647 *euro*,  (1647 *euro* / 167 vid. darba stundu skaits mēnesī 2018.gadā = 9,86 *euro*), tad, noapaļojot, komisijas locekļa aprēķinātā vienas darba stundas vienība ir 9,90 *euro*.  **Atlīdzības apmērs pieciem komisijas locekļiem:**  9,90 *euro* (vienas darba stundas vienības izmaksas) + 2,38 *euro* (24,09% darba devēja sociālās apdrošināšanas obligātās iemaksas) = 12,28 *euro* \* 5 pārstāvji \* 16 darba stundas \* 12 mēneši = **11 800  *euro*** (noapaļojot).  **Paredzami izdevumi ceļa izdevumu kompensēšanai pieciem komisijas locekļiem:**  5 pārstāvji \* 20 *euro* apmērā katram komisijas loceklim \* 12 mēneši = **1 200 *euro,***  **KOPĀ atlīdzība: 11 800 *euro* + 1 200 *euro* = 13 000 euro.** | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Nav | | | | | | |
| 8. Cita informācija | Noteikumu projekts tiks īstenots Labklājības ministrijai piešķirto valsts budžeta līdzekļu ietvaros. | | | | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sociālo uzņēmumu komisijas izveide tika apspriesta Saeimas Sociālo un darba lietu komisijas darba grupā (turpmāk – darba grupa), kas izstrādāja likumprojektu „Sociālā uzņēmuma likums”. Darba grupā bija iekļauti ministriju, nevalstiskā sektora un sociālās uzņēmējdarbības jomas pārstāvji. Papildus no Latvijas Sociālās uzņēmējdarbības asociācijas saņemti priekšlikumi, kas tika iestrādāti noteikumu projektā. |
| 2. | Sabiedrības līdzdalība projekta izstrādē | Noteikumu projekts publicēts 2017.gada 23.oktobrī Labklājības ministrijas mājaslapā, adrese: <http://www.lm.gov.lv/text/1789>,  lūdzot sniegt priekšlikumus par noteikumu projektu līdz 2017.gada 6.novembrim.  Noteikumi pēc to pieņemšanas tiks publicēti oficiālajā izdevumā „Latvijas Vēstnesis”, kā arī portālā [www.likumi.lv](http://www.likumi.lv) |
| 3. | Sabiedrības līdzdalības rezultāti | Individuālie sabiedrības locekļu vērtējumi līdz 2017.gada 6.novembrim par noteikumu projektu netika saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Labklājības ministrija, Finanšu ministrija, Ekonomikas ministrija, Kultūras ministrija, Vides aizsardzības un reģionālās attīstības ministrija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpilde tiks nodrošināta institūciju līdzšinējo funkciju un cilvēkresursu ietvaros.  Noteikumu projekta izpildē nav nepieciešams veidot jaunas institūcijas, likvidēt vai reorganizēt esošās. |
| 3. | Cita informācija | Nav. |

*Anotācijas IV un V sadaļa – projekts šīs jomas neskar.*

Labklājības ministrs J.Reirs

Labklājības ministrijas valsts sekretārs I.Alliks

18.01.2018. 10:29

2747

A.Liepiņa,

67021519, Aina.Liepina@lm.gov.lv